Diari Oficial de la Generalitat Valenciana


Sumari del DOGV 8719, del 17-01-2020 (2020/327)

ORDRE 1/2020, de 14 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores dels premis Relats, destinats a persones amb malalties neurodegeneratives.
--------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2020/01/14/1/dof/vci/html**

### Dades del document

Número de DOGV
:   8719

Data del DOGV
:   17-01-2020

Secció del DOGV
:   I. DISPOSICIONS GENERALS

Número del document
:   2020/327


Data del document
:   14-01-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 1/2020, de 14 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores dels premis Relats, destinats a persones amb malalties neurodegeneratives. [2020/327]  
El Decret 5/2019, de 16 de juny, del president de la Generalitat, determina les conselleries en què s'organitza l'Administració de la Generalitat Valenciana, i preveu entre aquestes la Vicepresidència i Conselleria d'Igualtat i Polítiques Inclusives, a la qual assigna, entre d'altres, les competències en matèria de polítiques de prestació social, serveis socials i dependència. Per la seua part, el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, preveu, en l'article 38, l'atenció social a persones majors, i atribueix la competència a la Direcció General de Persones Majors.  
L'Estatut estableix el principi de no-discriminació i els drets de les persones amb discapacitat i les seues famílies; la igualtat d'oportunitats; la integració i l'accessibilitat universal en qualsevol àmbit de la vida pública, social, educativa i econòmica, així com la protecció a les persones majors i dependents. També en l'article 49.1.24 atribueix la competència exclusiva a la Generalitat en matèria de serveis socials.  
  
Un aspecte fonamental és la lluita per a millorar la qualitat de vida dels afectats per les malalties neurodegeneratives, i ofereix per a això recursos, serveis i activitats que intenten cobrir les necessitats que van sorgint en les diferents etapes, així com realitza una meticulosa labor de sensibilització i conscienciació social de la problemàtica, dirigida tant a afectats com a la societat en general.  
Amb la finalitat de conscienciar la societat sobre la malaltia, oferint, a través d'un relat, la visió d'aquesta, així com les relacions socials de la persona malalta i/o les persones cuidadores i familiars, la Direcció General de Persones Majors ha inclòs entre els seus objectius per a 2020 una sèrie d'activitats, entre les quals destaquen un premi de narrativa, a fi de donar una via d'expressió a familiars, persones cuidadores i qualsevol persona física, amb inquietuds en la problemàtica que ens ocupa, que servirà també com a material de lectura per a les persones malaltes.  
  
Els premis regulats mitjançant aquesta ordre no necessiten ser notificats a la Comissió Europea, perquè no s'ajusten al que s'exigeix en l'article 107.1 del Tractat de funcionament de la Unió Europea, atés que, per la seua naturalesa, àmbit local d'actuació i limitat pressupost, no suposen un falsejament de la competència que afecte els intercanvis comercials entre estats membres.  
En virtut de les competències conferides pel Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de Persones Majors, una vegada concedida l'audiència pública i evacuats els informes preceptius previstos en la Llei 39/2015, d'1 d'octubre, del procediment administratiu comú de les administracions públiques; en la Llei 5/1983, de 30 de desembre, del Consell, i en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, entre altres, amb la finalitat d'adequar la norma als principis de necessitat, eficàcia, proporcionalitat, seguretat jurídica, transparència i eficiència, i conforme el Consell Jurídic Consultiu,  
  
  
  
ORDENE  
  
Article 1. Objecte  
L'objecte d'aquesta ordre és establir les bases reguladores que regiran la concessió dels premis destinats a la creació de relats, contes o similars, dirigits a persones amb malalties neurodegeneratives. La finalitat d'aquest format literari és la creació d'obres adaptades a la lectura per part de les persones amb malalties neurodegeneratives, i ha de ser sempre una narrativa adulta. La temàtica d'aquest format serà lliure, i és indispensable que les obres siguen comprensibles i adaptades a les persones afectades, sense infantilitzar ni minvar la capacitat de concentració de les persones, i que vagen dirigides a l'oci d'aquestes.  
  
  
Article 2. Procediment de concessió  
El procediment de concessió del premi es tramitarà en règim de concurrència competitiva i s'iniciarà d'ofici mitjançant una convocatòria aprovada per mitjà d'una resolució de la persona titular de la conselleria amb competències en matèria de persones majors.  
  
Article 3. Participants  
Podran participar en les corresponents convocatòries, i d'acord amb els requisits establits en la present ordre, les persones físiques majors de díhuit anys, o menors d'edat amb autorització signada per pare, mare o tutor/a, residents a Espanya. No podran concórrer a les convocatòries posteriors les obres que hagen sigut premiades en edicions anteriors.  
  
  
Article 4. Premis  
1. S'atorgaran tres premis, que consistiran en la percepció de la dotació econòmica següent:  
1r premi: 3.000 -  
2n premi: 2.000 -  
3r premi: 1.000 -  
2. En el cas que les sol·licituds presentades no reunisquen els requisits establits en les bases, o quan el jurat considere insuficient el rigor i la qualitat dels treballs presentats, per no aconseguir com a mínim el 50 % de la puntuació establida en l'article 10 d'aquestes bases, podrà declarar-se desert el premi, en totes o en alguna de les seues categories.  
  
3. El lliurament dels premis podrà realitzar-se en un acte públic organitzat per la direcció general amb competències en matèria de persones majors.  
4. Les successives convocatòries que s'aproven i es publiquen en virtut de la present ordre podran incloure mencions especials a obres que, encara que no hagen aconseguit premi, posseïsquen determinades característiques que les facen mereixedores d'esment especial.  
  
Article 5. Condicions tècniques de les obres  
1. Les obres hauran de ser originals i inèdites en tota la seua extensió.  
2. Els treballs podran estar escrits, indistintament, en valencià o en castellà.  
3. Les obres es presentaran mecanografiades, amb lletra tipus Times New Roman o Arial de grandària 12 i amb interlineat doble, i impreses en paper de grandària DIN A4 per una sola cara.  
4. Els treballs tindran un contingut mínim de 500 paraules.  
5. El tema serà lliure.  
6. El relat haurà d'estar escrit de manera simple i clara.  
7. El nombre de personatges que hi aparega no serà superior a cinc.  
  
8. En quedaran exclosos aquells treballs l'autor, el contingut o la presentació dels quals no s'ajuste als requisits d'aquesta ordre.  
  
Article 6. Presentació, sol·licitud, obres i documentació  
1. Cada participant podrà participar amb un únic relat, que s'entregarà en un sobre gran, en el qual s'indicarà únicament el títol. En el sobre se n'inclouran cinc còpies, cadascuna d'aquestes precedida per una pàgina amb el títol i sense cap identificació de l'autor o l'autora, i que no serà tinguda en compte per al còmput de l'extensió del treball.  
2. Cadascuna de les obres que es presenten anirà acompanyada del model de sol·licitud contingut en la convocatòria, degudament emplenat, que expressarà l'acceptació de les presents bases. En aquest formulari s'inclourà un apartat on es farà constar el títol de l'obra, que permetrà, una vegada finalitzada la valoració d'aquestes i elevada la proposta de resolució a la persona competent per a resoldre, identificar el guanyador o la guanyadora del premi.  
3. A la sol·licitud s'adjuntarà:  
a) Autorització expressa a l'òrgan convocant, que es farà constar en la sol·licitud, perquè aquest comprove les dades d'identitat de la persona sol·licitant mitjançant el Sistema de Verificació de Dades d'Identitat, segons disposa el Decret 165/2010, de 8 d'octubre, del Consell, pel qual s'estableixen mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic.  
No obstant això, si de la comprovació efectuada resulta alguna discordança amb les dades facilitades en la sol·licitud, qui instruïsca el procediment queda facultat per a realitzar les actuacions pertinents amb la finalitat d'aclarir-la.  
Si la persona no hi presta el seu consentiment, haurà d'aportar una còpia compulsada o autenticada del document nacional d'identitat, passaport o número d'identificació d'estranger, segons siga procedent.  
b) Autorització expressa a l'òrgan convocant, que es farà constar en la sol·licitud, perquè aquest comprove les dades de domicili i residència de la persona sol·licitant mitjançant el Sistema de Verificació de Dades de Residència, segons estableix el Decret 165/2010, de 8 d'octubre, del Consell.  
No obstant això, si la persona interessada no hi presta el seu consentiment, ha modificat el seu empadronament en els dos últims mesos, o si el domicili no consta en el Sistema de Verificació de Dades de Residència o el que hi figura és diferent del facilitat, haurà d'aportar original, còpia compulsada o autenticada del certificat del seu empadronament.  
c) Autorització expressa a l'òrgan convocant, que es farà constar en la sol·licitud, perquè aquest obtinga, de manera directa, l'acreditació, per mitjans telemàtics, de trobar-se al corrent en el compliment de les seues obligacions tributàries amb l'Agència Estatal d'Administració Tributària i amb la hisenda de la Generalitat i la Tresoreria General de la Seguretat Social, previstes en els articles 17 i 18 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
No obstant això, si la persona sol·licitant no hi presta la seua autorització, haurà d'aportar certificats positius expedits per l'AEAT, per la conselleria amb competències en hisenda i per la Tresoreria General de la Seguretat Social, expressius de trobar-se al corrent en el compliment de les obligacions fiscals i amb la Seguretat Social.  
d) Declaració responsable de no estar incursa en cap de les prohibicions per a obtindre la condició de beneficiària de subvencions públiques, previstes en l'article 13 de la Llei 38/2003, de 17 de novembre, general de subvencions, i de trobar-se al corrent en el compliment de les obligacions de reintegrament de subvencions que, si és el cas, se li hagueren exigit, segons el model que s'establisca en la convocatòria.  
  
e) Qualsevol altra documentació que, en funció de l'especificitat de la convocatòria, siga requerida.  
  
Article 7. Termini i lloc de presentació de sol·licituds  
1. El termini de presentació començarà l'endemà de la publicació de la resolució de convocatòria en el Diari Oficial de la Generalitat Valenciana i finalitzarà en la data que s'indique en aquesta.  
2. La sol·licitud amb la documentació adjunta es presentarà en el registre de la Vicepresidència i Conselleria d'Igualtat i Polítiques Inclusives, situat en la Ciutat Administrativa 9 d'Octubre, carrer de la Democràcia, 77, de València, torre 4. S'ha d'emplenar la corresponent sol·licitud, a la qual s'adjuntarà un sobre amb la documentació que s'indique en la convocatòria, en la part exterior de la qual s'indicarà «Premis Relats destinats a persones amb malalties neurodegeneratives». A més, es podrà presentar en qualsevol dels llocs que disposa l'article 16.4 de la Llei 39/2015.  
La sol·licitud estarà accessible en la seu electrònica de la Generalitat, http://www.gva.es/va/inici/procediments.  
  
Article 8. Òrgans competents per a la tramitació i resolució del procediment  
1. La direcció general amb competències en matèria de persones majors serà l'òrgan competent per a tramitar la convocatòria.  
2. La competència per a resoldre la convocatòria correspon a la persona titular de la conselleria amb competències en matèria de persones majors, o l'òrgan en què es deleguen aquestes competències.  
3. Amb caràcter previ a la resolució del procediment de concessió, l'òrgan instructor emetrà un informe en el qual conste que de la informació que figura en el seu poder es desprén que les persones beneficiàries compleixen tots els requisits necessaris, establits en els articles 165.2, apartats b, i 164, apartat f, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
4. La resolució de cada convocatòria, que posarà fi a la via administrativa, així com la notificació, tindran lloc en el termini màxim de sis mesos des de la data de la publicació. Així mateix, la resolució es farà pública en la pàgina web de la direcció general amb competències en matèria de persones majors i en el Diari Oficial de la Generalitat Valenciana.  
  
Article 9. Jurat  
1. En cada convocatòria es determinarà la constitució d'un jurat que examinarà els treballs presentats i elevarà una proposta a l'òrgan competent per a resoldre.  
2. El jurat serà nomenat i presidit per la persona titular de la direcció general amb competències en matèria de persones majors o persona que designe per a substituir-la, i estarà integrat, a més, per un nombre de vocalies entre quatre i sis, designades per la direcció general amb competències en matèria de persones majors, entre persones relacionades amb el món sanitari i social, preferentment amb titulació universitària en Medicina, Psicologia, Treball Social o similar. Un tècnic o una tècnica de la direcció general amb competències en matèria de persones majors, designat pel seu titular, exercirà la secretaria del jurat, i actuarà amb veu i sense vot.  
3. La identitat de les persones que componen el jurat es farà pública en la pàgina web de la direcció general amb competències en matèria de persones majors, amb anterioritat a l'expiració del termini de presentació de sol·licituds que figure en cada convocatòria.  
4. De conformitat amb el que es disposa en l'article 10 de la Llei 9/2003, de 2 d'abril, de la Generalitat, per a la igualtat entre dones i homes, la composició del jurat serà paritària.  
5. Correspon a la presidència convocar el jurat, organitzar i dirigir les deliberacions i votacions, i a la secretaria alçar les actes i vetlar pel compliment d'aquestes pautes.  
6. El càrrec de jurat és indelegable, com també el vot. Les deliberacions i votacions són secretes. En cas d'empat el vot de la presidència serà decisori.  
7. La Direcció General de Persones Majors entregarà les obres al jurat, amb l'única identificació del títol i una fitxa en la qual constarà el número de registre. El jurat les valorarà d'acord amb el que s'estableix en l'article 10 d'aquesta ordre. La documentació amb les dades personals de l'autor o l'autora quedarà en poder de la Direcció General de Persones Majors.  
8. El jurat queda facultat per a resoldre qualsevol incidència que puga presentar-se en el transcurs de les deliberacions, i la seua decisió és inapel·lable, la qual s'adoptarà per majoria simple.  
9. El jurat podrà proposar deixar desert qualsevol dels premis mitjançant un acord motivat, i no en poden recaure en la mateixa persona més d'un.  
10. L'acta reflectirà, motivadament, els premis i, si és el cas, els esments especials que s'atorguen a les obres presentades, així com la proposta de deixar desert cap dels premis.  
11. El jurat elevarà la proposta de resolució a la persona competent per a resoldre, qui decidirà sobre l'atorgament dels premis, i podrà, si és el cas, apartar-se del que s'estableix en aquesta proposta, motivant amb succinta referència de fets i fonaments de dret la seua resolució. Tot això d'acord amb el que es disposa en l'article 35 de la Llei 39/2015, d'1 d'octubre, del procediment administratiu comú de les administracions públiques.  
12. Els membres del jurat podran percebre les indemnitzacions que els pogueren correspondre, de conformitat amb la normativa aplicable.  
  
13. Els membres del jurat han d'estar sotmesos al deure d'abstenció en els casos assenyalats en l'article 23 de la Llei 40/2015, d'1 d'octubre, de règim jurídic del sector públic.  
14. Per a tot allò no previst en aquestes bases, i quant al règim i funcionament del jurat com a òrgan col·legiat de l'Administració, caldrà ajustar-se al que s'estableix en la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic.  
Article 10. Criteris per a l'atorgament dels premis  
En la valoració de les obres presentades el jurat tindrà en compte:  
a) La facilitat i fil conductor entre la història i els personatges, facilitant en tot cas la seua comprensió, sense infantilismes.  
b) La qualitat literària.  
c) La coherència narrativa.  
d) La defensa de valors no discriminatoris i la ruptura d'estereotips.  
  
Cadascun dels apartats esmentats es valorarà fins amb un 25 % de la puntuació total.  
  
Article 11. Justificació  
En compliment del que estableix l'article 165.2, lletra i, de la Llei 1/2015, de 6 de febrer, d'hisenda pública, del sector públic instrumental i de subvencions de la Generalitat Valenciana, la resolució de concessió del premi comportarà la justificació de la subvenció rebuda.  
  
  
Article 12. Drets sobre les obres  
1. Els treballs premiats en cada convocatòria seran cedits per les seues persones autores a la direcció general amb competències en matèria de persones majors per a permetre així la seua divulgació o difusió, amb l'única finalitat de complir amb la labor de sensibilització i conscienciació social de la problemàtica que comporten aquestes malalties, de manera que servisca també com a material de lectura per a les persones malaltes. Les obres premiades no formaran part del patrimoni de la Generalitat, ja que no s'altera el règim subvencional en què es basa aquest projecte d'ordre. Ni els autors o autores, als quals se'ls reconeix la propietat intel·lectual de les seues obres, ni tampoc l'Administració, reportaran cap dret. Resulta així d'aplicació analògica la disposició addicional deu de la Llei 38/2003, de 17 de novembre, general de subvencions.  
2. La participació en la convocatòria implica aquesta cessió, sense necessitat d'autorització posterior.  
3. Els participants seran els responsables que no hi haja drets de tercers sobre els relats presentats, i es fan responsables de qualsevol reclamació que poguera sorgir pels drets d'imatge o qualsevol altre dret al·legat per tercers.  
4. No es retornaran als autors i autores les obres presentades, i no es procedirà en cap cas a la divulgació d'obres no premiades.  
  
Article 13. Incompatibilitat amb altres premis i ajudes  
La concurrència a la convocatòria dels premis Relats destinats a persones amb malalties neurodegeneratives és incompatible amb l'obtenció d'altres premis i ajudes pel mateix projecte. El fet que una mateixa persona obtinga premis o ajudes pel projecte que ens ocupa donarà lloc a la corresponent modificació de la resolució de concessió.  
  
  
Article 14. Obligacions de transparència  
Les persones beneficiàries hauran de complir, en els casos previstos en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les obligacions de transparència establides en la legislació bàsica.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions, d'igual o menor rang, que s'oposen al que s'estableix en aquesta ordre.  
  
  
DISPOSICIONS FINALS  
  
Primera. Autorització  
S'autoritza la direcció general amb competències en persones majors perquè, en l'àmbit de les seues competències, adopte les mesures necessàries per al desplegament i l'aplicació d'aquesta ordre.  
  
Segona. Incidència pressupostària  
La present ordre no té incidència pressupostària.  
  
Tercera. Vigència  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 14 de gener de 2020  
  
La vicepresidenta del Consell   
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI